Diari Oficial de la Generalitat Valenciana


Sumari del DOGV 3656, del 30-12-1999 (1999/10398)

RESOLUCIÓ de 26 de novembre de 1999, de la Secretaria d'Estat de Justícia, per la qual es convoquen proves selectives per a ingrés en el Cos Nacional de Metges Forenses.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3656

Data del DOGV
:   30-12-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/10371


Data del document
:   26-11-1999

Organisme emissor
:   Ministeri de Justícia

Tipus de document
:   Resolució

Descriptors 

:   * medicina forense
    * metge
    * concurs administratiu

RESOLUCIÓ de 26 de novembre de 1999, de la Secretaria d'Estat de Justícia, per la qual es convoquen proves selectives per a ingrés en el Cos Nacional de Metges Forenses. [1999/F10835]
  
De conformitat amb allò que s'ha disposat en els articles 455 i 499 de la Llei Orgànica 6/1985, d'1 de juliol, del Poder Judicial, reformada per la Llei Orgànica 16/1994, de 8 de novembre, articles 4 i següents del Reglament Orgànic del Cos Nacional de Metges Forenses, aprovat pel Reial Decret 296/1996, de 23 de febrer, en concordança amb allò que s'ha establit en el Reglament del Centre d'Estudis Jurídics, aprovat pel Reial Decret 1924/1986, de 29 d'agost, i el Reial Decret 521/1999, de 26 de març, pel qual s'aprova l'oferta d'ocupació pública per a 1999, amb l'informe previ favorable de la Direcció General de la Funció Pública, aquesta Secretaria d'Estat de Justícia acorda convocar proves selectives per a cobrir places vacants en el Cos Nacional de Metges Forenses, d'acord amb les següents:
  
Bases de convocatòria
  
1. Normes generals
  
1.1 Es convoquen proves selectives per a ingrés en el Cos Nacional de Metges Forenses, d'acord amb la següent distribució territorial de places:
  
Àmbit territorial Nombre de places Discapacitats
  
Andalusia 18 1
  
Canàries 8 -
  
Catalunya 14 -
  
Galícia 5 -
  
País Basc 8 -
  
València 14 1
  
Resta de la península i Balears 31 1
  
1.2. De conformitat amb allò que s'ha previst en l'article 14 del Reial Decret 521/1999, de 26 de març, del total de places convocades se'n reservaran tres per a ser cobertes per persones que tinguen la condició legal de discapacitats, de grau igual o superior al 33%, sempre que superen les proves selectives i acrediten l'indicat grau de discapacitat i la compatibilitat funcional amb l'exercici de les tasques pròpies que corresponen al Cos de Metges Forenses.
  
1.3. Si no resulten cobertes les places de la quota de reserva de discapacitats, s'incorporaran al torn general en l'àmbit territorial on es convoca.
  
1.4. De conformitat amb allò que s'ha previst en l'article 315 de la Llei Orgànica del Poder Judicial i l'article 4 i següent del Reglament Orgànic de Metges Forenses i l'article 11 del Reial Decret 521/1999, de 26 de març, es convoquen places desertes en els àmbits territorials ressenyats en la base 1.1, per la qual cosa l'aspirant haurà d'optar per un dels àmbits territorials que expresse la convocatòria, i en cas de resultar aprovat obtindrà necessàriament destinació en alguna de les places radicades dins de l'àmbit territorial pel qual concorre.
  
Els aspirants només podran presentar una sol·licitud.
  
1.5. A les presents proves selectives els serà d'aplicació el Reglament Orgànic del Cos Nacional de Metges Forenses, aprovat pel Reial Decret 296/1996, de 23 de febrer, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Unió Europea, i allò que s'ha disposat en la present convocatòria
  
En el que no s'ha previst en aquesta convocatòria caldrà ajustar-se al que s'ha disposat en el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració de l'Estat.
  
1.6. D'acord amb els articles 9.2, 14 i 23.2 de la Constitució Espanyola i la Directiva Comunitària de 9 de febrer de 1976, l'administració pública du a terme una política d'igualtat de tracte entre homes i dones, removent els obstacles existents pel que fa a l'accés a l'ocupació, a la formació professional i a les condicions de treball.
  
1.7. El procediment de selecció dels aspirants serà el d'oposició, seguit d'un curs selectiu de caràcter teoricopràctic al Centre d'Estudis Jurídics. Tant l'oposició com el curs selectiu es faran en castellà.
  
1.8. Les presents bases de convocatòria es publicaran de forma simultània en el Boletín Oficial del Estado i en els butlletins oficials de les comunitats autònomes amb competència en matèria de personal de l'administració de Justícia on es convoquen places. En el supòsit que la dita simultaneïtat no siga possible, els terminis establits en la present resolució es comptaran a partir de la publicació en el Boletín Oficial del Estado.
  
1.9. La informació sobre aquestes proves selectives es facilitarà a les gerències territorials de Justícia, al Ministeri de Justícia, Secretaria d'Estat de Justícia, carrer de San Bernardo, 21 (telèfon 20 458 62 11), al Centre d'Informació Administrativa del Ministeri d'Administracions Públiques (telèfon 86 269 51 55) i als òrgans competents de les comunitats autònomes on es convoquen places:
  
Comunitat autònoma Òrgan Telèfon
  
Andalusia Sotsdirecció General de
  
 Recursos Humans
  
 i Mitjans Materials 95 455 33 02
  
Av. Ramón i Cajal, s/n. Edifici Viapol. Portal B-3 planta. Sevilla
  
Canàries Direcció General de Relacions
  
 amb l'Administració de Justícia 928 30 07 56
  
C/ Buenos Aires, 26. /35337. Las Palmas de Gran Canaria
  
Catalunya Departament de Justícia 93 316 41 23/4
  
Pau Claris, 81-3. 08481 Barcelona
  
Galícia Direcció General de Justícia
  
 i Administració Local. 981 54 62 28/9
  
Plaza de Europa 5.A-4. Polígono das Fontiñas
  
15430 Santiago de Compostela (A Corunya)
  
Comunitat Valenciana. Sotsecretaria de Justícia 96 398 69 22
  
C/ Historiador Chabàs, 2 /46522 València
  
País Basc Departament de Justícia 945 18 91 32
  
Direcció General d'Ordenació de Recursos Humans
  
C/ Duque de Wellington, 2. /01340 Vitoria-Gasteiz
  
2. Exercicis i curs selectiu
  
El programa que ha de regir aquestes proves selectives és el publicat per la Resolució de 9 de gener de 1997 (BOE del 27).
  
2.1. El procediment de selecció dels aspirants serà el d'oposició i constarà de tres exercicis obligatoris i eliminatoris, un curs selectiu al Centre d'Estudis Jurídics de Madrid, ambdós, oposició i curs selectiu, en castellà, i un exercici optatiu de caràcter pràctic o teòric de coneixement d'idioma autonòmic.
  
2.1.1. Primer exercici. Consistirà a redactar, sense ajuda de cap text, durant el temps màxim de sis hores, tres temes dels següents grups de matèries:
  
Primer grup: un tema extret d'entre els 33 d'Organització de la Medicina Forense. Dret i Medicina.
  
Segon grup: un tema extret entre els 15 temes de Medicina Forense del Treball (temes 34 a 48) i dels 11 primers temes de Toxicologia Forense (temes 49 a 59).
  
Tercer grup: un tema dels compresos entre els temes 60 a 95 de Toxicologia Forense.
  
Cadascun d'aquests tres temes seran trets a la sort d'entre els del seu grup respectiu, tal com es detallen en el programa publicat per la Resolució de 9 de gener de 1997 (BOE del 27).
  
Els aspirants hauran de contestar els tres temes, i seran eliminats en cas contrari. Si el tribunal apreciara, per majoria, la manifesta deficiència d'exposició de l'exercici, podrà donar-lo per acabat i invitar l'opositor que es retire.
  
2.1.2. Segon exercici. Consistirà en l'exposició oral, durant el temps màxim d'una hora, de quatre temes de les següents matèries: un del temari conjunt de Patologia Forense; un del temari Conjunt de Sexologia Forense, Medicina Legal del Nadó i Criminalística; un de Tanatologia Forense, i el quart, de Psiquiatria Forense, d'entre els compresos en el programa d'aquesta convocatòria.
  
2.1.3. Tercer exercici. Es compondrà de dues fases: la primera consistirà a redactar, durant el temps màxim d'una hora, un informe clínic forense sobre un malalt mental, un lesionat o sobre la valoració d'una invalidesa, amb el previ reconeixement del pacient durant 30 minuts. La segona tindrà per objecte la resolució durant el temps màxim de dues hores d'un problema necròpsic.
  
El nombre d'aspirants que supere aquest exercici no podrà superar el nombre de places convocades per cada àmbit territorial, i serà nul tot acord en contrari.
  
2.1.4. Quart exercici, optatiu. A realitzar, una vegada finalitzat el tercer exercici, per aquells aspirants que hagen obtingut plaça en l'oposició i concórreguen per àmbit territorial amb llengua oficial pròpia de la comunitat autònoma (base 1.1) i hagueren sol·licitat la prova del nivell de coneixement en la seua instància de participació. Consistirà en l'acreditació del nivell de coneixement de la llengua oficial de la dita comunitat, mitjançant el certificat del nivell de coneixement que haja presentat junt amb la instància de participació, o per la realització d'una prova de nivell de coneixements. Per a la realització de la prova de nivell de coneixements de la llengua oficial pròpia de la comunitat autònoma, el tribunal demanarà la col·laboració de la comunitat autònoma corresponent. En ambdós casos, la valoració s'efectuarà d'acord amb els criteris establits en la base 8. La puntuació de la prova optativa de nivell de coneixement de la llengua oficial de la comunitat autònoma respectiva només serà aplicable en l'àmbit de la comunitat autònoma per la qual concorre als sols efectes d'establir el número en la relació d'aprovats dins de l'àmbit territorial pel qual concorre l'aspirant, per la qual cosa haurà de reflectir-se separat de l'obtinguda en els exercicis obligatoris, als efectes de la seua inclusió en el subescalafó a què es refereix l'article 17.4 del Reglament Orgànic de Metges Forenses.
  
2.1.5. En la realització dels exercicis s'observaran les següents actuacions:
  
a) En els exercicis escrits els opositors podran actuar segons criteris del tribunal, i atenent el nombre d'aquells, bé conjuntament, bé per grups. Els exercicis escrits se celebraran a porta tancada, sense una altra assistència que els opositors i els membres del tribunal. En sessió pública, seran llegits per l'opositor, o en la seua impossibilitat, i si ho demanen, per la persona que designe, o per un membre del tribunal.
  
b) En l'exercici oral, l'opositor, abans de començar-lo disposarà de 15 minuts per a ordenar la seua exposició i formular per escrit, si així ho desitja, un esquema o guió a la vista del tribunal i en temps que podrà coincidir parcialment amb l'examen de l'opositor anterior. Aquest exercici tindrà lloc en sessió pública i quan, en atenció als dos primers temes exposats, valorara la majoria del tribunal la manifesta deficiència de l'exercici, podrà donar-lo per acabat i invitar l'opositor que es retire.
  
c) Exercici optatiu. El quart exercici, de caràcter optatiu, a realitzar d'acord amb allò que s'ha previst en la base 2.1.4., una vegada superat el tercer exercici i amb anterioritat a la realització del curs selectiu al Centre d'Estudis Jurídics.
  
2.1.6. Entre l'acabament d'un dels exercicis i l'inici del següent haurà de mitjançar un mínim de 72 hores i un màxim de 45 dies naturals.
  
2.2. Curs selectiu al Centre d'Estudis Jurídics
  
2.2.1. Aquesta fase consistirà en la superació d'un curs selectiu teoricopràctic al Centre d'Estudis Jurídics a Madrid.
  
2.2.2. Els aspirants que hagen aprovat els tres exercicis obligatoris de la fase d'oposició, hauran de superar el curs que es realitze al Centre d'Estudis Jurídics la duració del qual serà d'un temps màxim de 12 mesos.
  
2.2.3. Durant la realització del citat curs al Centre d'Estudis Jurídics a Madrid, fins a la presa de possessió de la primera destinació, si fa el cas, els aspirants a ingrés en el Cos Nacional de Metges Forenses, a efectes retributius, tindran la consideració de funcionaris en pràctiques, d'acord amb allò que s'ha previst en el Reial Decret 456/1986, de 10 de febrer.
  
3. Tribunal
  
3.1. El tribunal qualificador d'aquestes proves selectives tindran la categoria primera de les previstes en el Reial Decret 236/1988, de 4 de març.
  
Estarà compost per un funcionari del Cos de Metges Forenses, destinat en lloc directiu, que el presidirà i els següents vocals: un catedràtic o professor titular de Medicina Legal, un membre de la carrera judicial (amb categoria de magistrat), o un fiscal, dos funcionaris del Cos de Metges Forenses, un facultatiu de l'Institut Nacional de Toxicologia, un funcionari del grup A de les comunitats autònomes amb competència en matèria de personal de l'administració de justícia on es convoquen places i un funcionari del grup A de l'administració civil de l'estat destinat al Ministeri de Justícia, que actuarà de secretari.
  
El seu nomenament es farà públic en el Boletín Oficial del Estado i de les comunitats autònomes amb competència en matèries de personal de l'administració de justícia on es convoquen places.
  
3.2. Prèvia convocatòria del president es constituirà el tribunal, a la major brevetat possible, i ho comunicarà a la Secretaria d'Estat de Justícia, i trametrà l'acta de la sessió.
  
3.3. Si com a conseqüència del nombre d'aspirants admesos es fera aconsellable nomenar més d'un tribunal, es procediria al seu nomenament mitjançant una resolució de la Secretaria d'Estat de Justícia publicada en el Boletín Oficial del Estado i en els butlletins de les comunitats autònomes on es convoquen places. En aquest supòsit, per a aconseguir la necessària coordinació entre els tribunals qualificadors, tots actuaran conjuntament sota la direcció del tribunal número 1.
  
Els tribunals es constituiran i actuaran a Madrid i efectuaran el procés selectiu dels àmbits territorials citats en la present resolució de convocatòria.
  
3.4. El tribunal número 1, proposarà a la Secretaria d'Estat de Justícia el lloc, data i hora de començament del primer exercici, que haurà de realitzar-se dins dels dos mesos següents a la publicació de la relació definitiva d'admesos i exclosos, així com el calendari precís per al desenrotllament de les proves. El lloc, dia i hora de la realització del primer exercici es farà públic en el Boletín Oficial del Estado i en el butlletí de les comunitats autònomes on es convoquen places.
  
Els successius anuncis de la resta de proves els farà públics el tribunal als locals especificats en la base 1.9, amb 12 hores almenys d'antelació al començament d'aquest, si es tracta del mateix exercici, i amb 24 hores si es tracta d'un nou.
  
Entre el total acabament d'un exercici o prova i el començament del següent haurà de transcórrer un termini mínim de 72 hores i màxim de 45 dies naturals.
  
3.5. El Tribunal no podrà actuar sense la presència del president i del secretari o, si fa el cas, dels qui els substituïsquen, i la meitat almenys dels seus membres, un dels quals serà necessàriament metge forense. El secretari estendrà acta de cada una de les sessions que celebre, la qual serà llegida en la següent sessió, fetes, si fa el cas, les rectificacions que procedisquen, s'autoritzarà amb la firma del secretari i el vistiplau del president.
  
En les actes es consignarà necessàriament el dia, l'hora i l'objecte de la reunió.
  
3.6. Durant el desenrotllament dels exercicis el tribunal adoptarà les seues decisions per majoria de vots i resoldrà els dubtes que sorgisquen en l'aplicació de les normes de la convocatòria, i decidirà el que siga procedent en els supòsits no previstos en aquesta.
  
3.7. Els membres dels tribunals hauran d'abstenir-se d'intervenir, i notificar-ho al Ministeri de Justícia, quan concórreguen en aquests circumstàncies de les previstes en l'article 28 de la Llei de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives d'accés al Cos Nacional de Metges Forenses en els cinc anys anteriors a la publicació d'aquesta convocatòria.
  
Els presidents podran demanar dels membres dels tribunals declaració expressa de no trobar-se sotmesos en les circumstàncies previstes en l'article 28 de la Llei de Règim Jurídic de les Administracions Públiques i del Procediment Administratiu Comú.
  
Així mateix, els aspirants podran recusar els membres dels tribunals, quan concórreguen les circumstàncies previstes en el paràgraf anterior.
  
El termini per a sol·licitar la renúncia o manifestar l'abstenció serà de 10 dies naturals, comptats a partir de la publicació de la resolució de nomenament, i la data de referència serà la del Boletín Oficial del Estado, en el cas de no ser simultània amb la del butlletí de les comunitats autònomes.
  
Amb anterioritat a la iniciació del procés selectiu, la resolució per què es nomenen els nous membres del tribunal que hagen de substituir els que hagueren perdut la seua condició per alguna de les causes anteriors, es farà pública en el Boletín Oficial del Estado i en el butlletí oficial de les comunitats on es convoquen places.
  
3.8. El tribunal podrà valdre's d'assessors per a la realització de les proves que així ho requerisquen, que actuaran amb veu però sense vot.
  
Igualment, el tribunal qualificador podrà proposar a la Direcció General de Relacions amb l'Administració de Justícia el nombre de persones necessàries per a assistir aquest en les tasques de col·laboració i vigilància d'exàmens escrits. Aquestes propostes requeriran l'aprovació de la Direcció General de Relacions amb l'Administració de Justícia i haurà de recaure en funcionaris de l'administració de justícia o de l'administració civil de l'estat destinats al Ministeri de Justícia.
  
3.9. El tribunal qualificador adoptarà les mesures necessàries, de forma que els aspirants amb minusvalideses realitzen els exercicis en igualtat de condicions que la resta dels aspirants.
  
En aquest sentit, s'establiran, per a les persones amb minusvalideses que ho sol·liciten en les instàncies, les adaptacions possibles en temps i mitjans per a la seua realització.
  
Amb aquesta finalitat, el tribunal podrà requerir informe i, si fa el cas, col·laboració dels òrgans tècnics de l'administració laboral, sanitària dels òrgans competents del Ministeri de Treball i Assumptes Socials o dels òrgans competents de les comunitats autònomes.
  
Si en la realització dels exercicis se susciten dubtes als tribunals respecte de la capacitat d'un aspirant, per la quota de reserva a persones amb discapacitat, per a l'exercici de les activitats habitualment desenrotllades pels funcionaris del Cos de Metges Forenses, podran demanar el corresponent dictamen de l'òrgan competent del Ministeri de Treball i Assumptes Socials o, si fa el cas, de la comunitat autònoma que haja rebut els traspassos de mitjans personals per al funcionament de l'administració corresponent.
  
En aquest cas, en tant s'emeta dictamen, l'aspirant podrà participar condicionalment en el procés selectiu, i quedarà en suspens la resolució definitiva sobre l'exclusió o inclusió en el procés fins a la recepció del dictamen.
  
3.10. En cap cas el tribunal podrà aprovar ni declarar que ha superat l'oposició un nombre superior d'aspirants que el de places convocades en cada àmbit territorial. Qualsevol proposta d'aprovats que contravinga allò que s'ha establit serà nul·la de ple dret.
  
4. Requisits dels candidats
  
4.1. Per a ser admés a la realització de les proves selectives, els aspirants hauran de reunir els següents requisits:
  
a) Ser espanyol o nacional d'un estat membre de la Unió Europea o nacional d'aquells estats, als quals, en virtut de tractats internacionals celebrats per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el Tractat Constitutiu de la Comunitat Europea.
  
També podran participar el cònjuge, descendents i descendents del cònjuge, dels espanyols i dels nacionals d'altres estats membres de la Unió Europea, sempre que no estiguen separats de dret, menors de 21 anys o majors de dita edat que visquen a les seues expenses.
  
Aquest últim benefici serà igualment d'aplicació a familiars de nacionals d'altres estats quan així es preveja en els tractats internacionals celebrats per la Comunitat Europea i ratificats per Espanya.
  
b) Ser major d'edat i no haver arribat a l'edat de jubilació.
  
c) Estar en possessió del títol de Llicenciat en Medicina o en condicions d'obtenir-lo en la data de publicació de la present convocatòria.
  
En el supòsit de titulacions obtingudes a l'estranger, haurà d'acreditar-se estar en possessió de la credencial que acredite la seua homologació.
  
d) No haver sigut condemnat, ni estar processat ni inculpat per delicte dolós, si no és que hagueren obtingut la rehabilitació o haguera recaigut en la causa actuacions de sobreseïment.
  
e) No trobar-se inhabilitat per a l'exercici de funcions públiques.
  
f) No haver sigut separat mitjançant procediment disciplinari d'un cos de qualsevol de les administracions públiques, ni suspés per a l'exercici de funcions públiques en via disciplinària o judicial, excepte que haguera sigut degudament rehabilitat.
  
g) No patir malaltia o defecte físic o psíquic que li impedisca l'exercici de les funcions de metge forense.
  
h) Trobar-se en ple exercici dels seus drets civils.
  
i) Els aspirants la nacionalitat dels quals no siga l'espanyola hauran d'acreditar, igualment, no estar sotmesos a sanció disciplinària o condemna penal que impedisca, en el seu estat, l'accés a la funció pública.
  
4.2. Els requisits establits en la norma anterior hauran de posseir-se en el moment d'acabament del termini de presentació de sol·licituds i mantenir-se fins a la presa de possessió com a funcionari de carrera, excepte el de la titulació, que haurà de posseir-se en la data de publicació de la present convocatòria.
  
5. Pagament de la taxa d'examen i presentació d'instàncies
  
5.1. Pagament de la taxa d'examen. Els qui desitgen prendre part en aquestes proves selectives hauran de fer-ho constar en instància normalitzada (exemplar autocopiatiu en l'angle superior dret figura "Model 750") i en la part superior figura "Ministeri de Justícia, sol·licitud d'admissió a proves selectives de l'administració de justícia i liquidació de la taxa de drets d'examen", que serà facilitada en els tribunals superiors de justícia, audiències provincials, gerències territorials, òrgans competents de les comunitats autònomes on es convoquen places, Centre d'Informació Administrativa del Ministeri d'Administracions Públiques i en el mateix Ministeri de Justícia.
  
La instància consta de tres còpies en paper autocopiatiu: una per a l'entitat col·laboradora, una altra per a l'interessat i una altra per a l'administració.
  
La sol·licitud, formalitzada d'acord amb les dades que figuren en la convocatòria, es presentarà, per a l'ingrés de la taxa d'examen, en qualsevol banc, caixa d'estalvis o cooperativa de crèdit, de les que actuen com a entitats col·laboradores en la recaptació tributària. En la sol·licitud haurà de constar que s'ha realitzat el corresponent ingrés de la taxa d'examen, mitjançant la validació per l'entitat col·laboradora en què es realitze l'ingrés, a través de certificat mecànic, o si hi manca, segell, firma autoritzada i data d'aquest en l'espai destinat per a aquesta finalitat. Una vegada efectuat el pagament, l'interessat retirarà de l'entitat col·laboradora l'exemplar per a l'administració i el de l'interessat; en aquests figurarà la validació de l'entitat acreditativa del pagament efectuat.
  
Si no s'efectua la sol·licitud en instància normalitzada, quedarà exclòs l'aspirant, i podrà esmenar-se en el termini previst, sempre que reunisca els altres requisits per a la seua admissió.
  
Les sol·licituds presentades a l'estranger, podran cursar-se a través de les representacions diplomàtiques o consulars espanyols corresponents, els quals les remetran a l'òrgan convocador. L'interessat adjuntarà a la dita sol·licitud el comprovant bancari original d'haver satisfet els drets d'examen, mitjançant l'oportú ingrés de l'import corresponent en el compte corrent número 1302/9126/98/6584209773, obert a la sucursal de la Caixa Postal número 9126 del carrer de San Bernardo, 18, de Madrid, a nom de "Tresor Públic, Ministeri de Justícia. Compte restringit per a la recaptació de taxes a l'estranger". L'ingrés podrà efectuar-se directament en qualsevol oficina de la Caixa Postal o mitjançant transferència des de qualsevol altra entitat bancària
  
La taxa d'examen serà de 4.000 pessetes (24 euros).
  
El pagament de la taxa d'examen haurà d'efectuar-se i justificar-se dins del termini fixat per a la presentació d'instàncies, i serà causa d'exclusió el seu incompliment.
  
En cap cas, la presentació i pagament de la taxa d'examen en l'entitat col·laboradora suposarà la substitució de la presentació en temps i forma de la sol·licitud de participació davant de l'òrgan convocador, segons determina la base 5.2.
  
D'acord amb allò que s'ha disposat en l'article 17 de la Llei 50/1998, de 30 de desembre, estan exempts del pagament de la taxa d'examen:
  
a) els aspirants amb discapacitat igual o superior al 33%, que documentaran, amb la sol·licitud de participació, la seua condició i grau de discapacitat legalment reconeguda.
  
b) Els aspirants que figuren com a demandants d'ocupació durant el termini, almenys, d'un mes anterior a la data de publicació de la present convocatòria. Seran requisits per al gaudi de l'exempció que, en el termini de què es tracte, no hagueren rebutjat oferta d'ocupació adequada ni s'hagueren negat a participar, excepte causa justificada, en accions de promoció, formació o reconversió professionals i que, també, manquen de rendes superiors, en còmput mensual, al salari mínim interprofessional.
  
Aquestes situacions haurà de documentar-les l'aspirant adjuntant amb la sol·licitud de participació, certificat de l'INEM, o si fa el cas, de l'òrgan competent de la comunitat autònoma, acreditatiu dels extrems indicats en el paràgraf anterior, juntament amb fotocòpia compulsada de l'última declaració de renda i patrimoni o, si s'escau, certificat de l'Agència Tributària acreditatiu d'estar exempt de l'obligació de presentar-lo.
  
5.2. Presentació de sol·licituds
  
En la tramitació de les seues sol·licituds els aspirants tindran en compte:
  
5.2.1. Efectuat el pagament de la taxa, d'acord amb allò que s'ha previst en la base 5.1 a la sol·licitud (exemplar per a l'administració full número 1), s'adjuntarà una fotocòpia del document nacional d'identitat i, si fa el cas, del certificat de coneixement de la llengua autonòmica per l'àmbit territorial de la qual concórrega, quan l'aspirant opte per l'acreditació documental i no per realitzar la prova de coneixement.
  
5.2.2. Els aspirants que no posseïsquen la nacionalitat espanyola, hauran de presentar dues fotocòpies compulsades del document que acredite la seua nacionalitat i, si s'escau, els documents que acrediten el vincle de parentiu i el fet de viure a expenses o estar a càrrec del nacional d'un altre estat amb què tinguen el vincle. Així mateix, hauran de presentar declaració jurada o promesa d'aquest que no està separat de dret del seu cònjuge i, si fa el cas, del fet que l'aspirant viu a les seues expenses o estiga al seu càrrec.
  
5.2.3. El termini de presentació de sol·licituds serà de 20 dies naturals, del 8 al 27 de maig del 2000, ambdós inclusivament.
  
5.2.4. La presentació de sol·licituds (exemplar per a l'administració, full número 1) s'efectuarà al Registre General del Ministeri de Justícia (carrer de la Manzana, número 2, 28572 Madrid), o a través de la resta de formes previstes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Les sol·licituds presentades a través de les oficines de Correus, hauran d'anar en sobre obert per a ser datades i segellades pel funcionari de Correus, abans de ser certificades.
  
Les sol·licituds subscrites a l'estranger podran cursar-se en el termini expressat en la base 5.2.3 a través de les representacions consulars espanyoles corresponents, les quals les remetran seguidament a la Secretaria d'Estat de Justícia, d'acord amb allò que s'ha ressenyat en el paràgraf anterior i en la base 5.1.
  
5.3. L'aspirant haurà d'observar les següents instruccions, quan òmpliga la seua sol·licitud:
  
5.3.1. En el requadre destinat al "Cos" farà constar "Metges forenses".
  
5.3.2. En el requadre on diu "Província d'examen", els aspirants faran constar l'àmbit territorial pel qual concorren, cosa que comportarà els efectes previstos en la base 1.4 de la present resolució. En qualsevol cas, si no s'especifica en la sol·licitud l'àmbit territorial pel qual concorre, serà inclòs d'ofici en les llistes definitives pel corresponent al del seu domicili i quedarà, per tant, afectat a l'àmbit territorial d'aquest segons la base 1.4 de la present convocatòria.
  
Els aspirants només podran presentar una sol·licitud.
  
5.3.3. En el requadre on diu "Accés", els aspirants ressenyaran el corresponent a lliure.
  
5.3.4. Els aspirants amb grau de discapacitat inferior al 33% i aquells amb grau del 33% o superior que no opten per la quota de reserva de discapacitats, però que desitgen adaptació en temps i forma en la realització dels exercicis, hauran d'indicar-ho en la sol·licitud, per a la qual cosa utilitzaran els requadres de minusvalidesa i adaptació, especificant en el requadre A) de l'epígraf "Dades a consignar segons les bases de la convocatòria", les possibles adaptacions de temps i mitjans per a la realització dels exercicis en què aquesta adaptació siga necessària.
  
Els aspirants amb discapacitats amb grau igual o superior al 33 per 100, que opten per la quota de reserva de discapacitats, hauran d'indicar-lo, en el requadre "Quota reserva discapacitats", i també les possibles adaptacions que necessiten expressar en el requadre A) de l'epígraf "Dades a consignar segons les bases de la convocatòria" de la sol·licitud l'expressió "Quota de reserva de discapacitat".
  
5.4. Els errors de fet que pogueren advertir-se podran ser esmenats en qualsevol moment, d'ofici o a petició de l'interessat, sempre que no s'altere el normal desenrotllament del procés selectiu.
  
5.5. Els aspirants que desitgen realitzar la prova optativa de la llengua oficial de la comunitat autònoma de l'àmbit territorial per on opta, haurà d'indicar-ho en la sol·licitud en el requadre C) de l'epígraf "Dades a consignar segons les bases de la convocatòria" "prova idioma autonòmic" o, en cas contrari, que li siga valorada la documentació a l'efecte remesa amb la instància.
  
5.6. Els aspirants queden vinculats a les dades que hagen fet constar en les seues sol·licituds, i podran únicament sol·licitar la seua modificació mitjançant escrit motivat dins del termini establit en la base 5.2.2. de presentació de sol·licituds.
  
6. Admissió dels aspirants
  
6.1. Acabat el termini de presentació d'instàncies i comprovades totes les circumstàncies i el pagament de la taxa d'examen, la Secretaria d'Estat de Justícia dictarà una resolució que es publicarà en el Boletín Oficial del Estado i en els butlletins de les comunitats autònomes amb competència en personal d'administració de justícia, on es convoquen places, en el termini màxim d'un mes, en què es contindrà la relació provisional d'aspirants exclosos, amb indicació de les causes de la seua exclusió i l'àmbit pel qual concorren, amb indicació, així mateix, dels llocs on es troben exposades al públic les llistes certificades completes d'aspirants admesos i exclosos: Ministeri de Justícia, tribunals superiors de justícia, Centre d'Informació Administrativa del Ministeri d'Administracions Públiques, audiències provincials, òrgans competents de les comunitats autònomes on es convoquen places i gerències territorials del Ministeri de Justícia.
  
6.2. Els aspirants hauran de comprovar no només que no figuren en la llista d'exclosos, sinó, a més a més, que els seus noms i altres circumstàncies consten correctament en la llista d'admesos. Els aspirants exclosos disposaran d'un termini de 10 dies hàbils, comptats a partir de l'endemà al de la publicació de la resolució en el Boletín Oficial del Estado, en el cas que aquesta no fora simultània a la publicació en els butlletins oficials de les comunitats autònomes on es convoquen places, per a esmenar el defecte que haja motivat la seua exclusió, o la seua omissió, circumstància que, si s'escau, donarà origen a l'oportuna rectificació de la llista d'admesos. Els qui no esmenen l'exclusió o al·leguen l'omissió, justificant el seu dret a ser inclosos, seran definitivament exclosos.
  
6.3. De conformitat amb allò que s'ha establit en l'article 12 de la Llei 8/1989, de 13 d'abril, de Taxes i Preus Públics, procedirà la devolució de la taxa de drets d'examen, quan no es realitze el seu fet imposable per causes no imputables al subjecte passiu. Per tant, no procedirà cap devolució de la taxa d'examen en els supòsits d'exclusió de les proves selectives per causa imputable a l'interessat, per la qual cosa, en el supòsit d'exclusió per no complir els requisits o no aportar la documentació exigits en la convocatòria no donarà lloc a la devolució de la taxa d'examen.
  
6.4. Fora del termini d'esmena, la Secretaria d'Estat de Justícia, d'ofici o a instància de part, esmenarà els errors que pogueren advertir-se, sempre que això no perjudique el normal desenrotllament del procés selectiu.
  
6.5. Contra la resolució que excloga definitivament algun aspirant podrà aquest interposar recurs de reposició davant de la Secretaria d'Estat de Justícia, en el termini d'un mes o recurs contenciós administratiu davant de l'Audiència Nacional en el termini de dos mesos. Els terminis es comptaran a partir del dia següent al de la seua publicació en el Boletín Oficial del Estado.
  
7. Procés selectiu
  
7.1. L'ordre d'actuació dels opositors en el primer exercici s'iniciarà alfabèticament pel primer de la lletra "Q", independentment de l'àmbit per què concorren els aspirants de conformitat amb allò que s'ha establit en la Resolució de 15 d'abril de 1999 de la Secretaria d'Estat per a l'Administració Pública. En el supòsit que no hi haja cap aspirant el primer cognom del qual comence per la lletra "Q" l'ordre d'actuació s'iniciarà per aquells aspirants el primer cognom dels quals comence per la lletra "R" i així successivament.
  
L'ordre d'actuació del segon i següents exercicis serà fixat pel tribunal, tenint en compte allò que s'ha previst en el paràgraf anterior respecte a la lletra, ordenat per àmbits territorials de concurrència.
  
7.2. En qualsevol moment els aspirants podran ser requerits pels membres del tribunal per tal que acrediten la seua personalitat.
  
7.3. Si en qualsevol moment del procés selectiu arribara a coneixement del tribunal que algun dels aspirants no posseeix la totalitat dels requisits exigits en la present convocatòria, prèvia audiència de l'interessat, hauran de proposar la seua exclusió a la Secretaria d'Estat de Justícia, i indicar les inexactituds o falsedats formulades per l'aspirant en la seua sol·licitud d'admissió a aquestes proves selectives, als efectes procedents.
  
Contra la resolució definitiva d'exclusió l'aspirant podrà interposar recurs de reposició davant de la Secretaria d'Estat de Justícia en el termini d'un mes, o recurs contenciós administratiu davant de l'Audiència Nacional en el termini de dos mesos. El termini es comptarà a partir del dia següent a la seua publicació en el Boletín Oficial del Estado.
  
7.4. Tots els exercicis s'efectuaran a Madrid. La data, lloc i hora de realització del primer exercici es publicarà en el Boletín Oficial del Estado i de les comunitats autònomes amb competències en matèria de personal de l'administració de justícia on es convoquen places.
  
7.5. S'efectuarà un única crida per a cada exercici, i quedaran decaiguts en el seu dret els opositors que no compareguen a realitzar-lo, llevat que, amb anterioritat a aquest acte, justifiquen la causa de la seua incompareixença, la qual serà lliurement valorada pels tribunals. Si és admesa per aquests, serà objecte de nova convocatòria per a quan els tribunals així ho acorden. Si la causa al·legada és de malaltia, els tribunals podran requerir l'aportació de certificat mèdic expedit per metge col·legiat i, si així ho consideren oportú, podran demanar la informació pertinent.
  
7.6. Iniciada l'oposició, els anuncis i convocatòries del tribunal s'exposaran als locals ressenyats en la base 1.9 i on se celebren els exercicis i si és convenient en qualsevol altre centre d'informació, amb 12 hores almenys d'antelació al començament de les proves, si es tracta del mateix exercici o, de 24 hores, si es tracta d'un nou exercici.
  
Des de la conclusió d'un exercici fins al començament del següent haurà de transcórrer un termini mínim de 72 hores i màxim de 45 dies naturals.
  
7.7. En acabar la realització de cada exercici, el tribunal decidirà per majoria de vots emesos obertament l'aprovació o desaprovació dels aspirants examinats per cada àmbit territorial.
  
El nombre d'aspirants que supere el tercer exercici no podrà superar el nombre de places convocades en cada àmbit territorial. Qualsevol proposta que contravinga aquesta disposició serà nul·la.
  
7.8. Una vegada finalitzats els tres exercicis obligatoris, el tribunal qualificador convocarà els aspirants que els hagen superat per a la realització del quart exercici i ho hagueren sol·licitat en la seua instància. La puntuació obtinguda en aquesta prova no podrà ser aplicada per a superar l'oposició ni el curs al Centre d'Estudis Jurídics, sinó que serà determinant únicament per a establir el número d'ordre en la llista d'aprovats dins de l'àmbit territorial pel qual concorre l'aspirant i inclusió en el subescalafó, segons determina la base 2.1.4., i haurà de figurar separada del total de l'obtinguda en els tres exercicis obligatoris i del Curs al Centre d'Estudis Jurídics.
  
El tribunal elevarà davant de la Secretaria d'Estat de Justícia la relació d'aspirants que han superat els exercicis obligatoris i han realitzat, si fa el cas, l'optatiu, a fi que siguen nomenats funcionaris en pràctiques i passen a realitzar el curs selectiu a què es refereix la base 2.2.
  
7.9. El procés selectiu tindrà una duració màxima de vuit mesos i de dotze mesos el curs selectiu, excepte que concórrega causa objectiva que ho justifique valorada per la Secretaria d'Estat de Justícia, oïts els tribunals, si fa el cas.
  
8. Qualificació dels exercicis i del curs. Criteris de valoració de la llengua autonòmica.
  
8.1. La puntuació s'atorgarà de forma independent en cada exercici.
  
Els punts que podrà concedir cada membre dels tribunals als opositors serà de 5 a 10 punts per cada tema del primer i segon exercicis, i de 5 a 10 punts per la totalitat de les dos proves del tercer. Les puntuacions seran sumades, sense incloure la més alta ni la més baixa, i es dividirà el total que resulte, després de feta aquesta deducció, pel nombre de vocals assistents, la qualificació del qual s'haguera computat, i la xifra del quocient constituirà la qualificació.
  
La valoració del coneixement de la llengua autonòmica dels àmbits territorials amb llengua oficial pròpia on es convoquen places es puntuarà amb un màxim de 6 punts.
  
8.2. Els criteris per a la valoració de la prova optativa de coneixement de la llengua oficial de la Comunitat Autònoma per què es concorre i on s'han convocat places seran els següents :
  
8.2.1. D'acord amb allò que s'ha establit en el Decret 224/89, de 17 d'octubre, per què es regula la planificació de la normalització de l'ús de l'èuscar en les administracions públiques de la Comunitat Autònoma del País Basc.
  
1. Perfil lingüístic 2: dos punts.
  
2. Perfil lingüístic 3: quatre punts.
  
3. Perfil lingüístic 4: sis punts.
  
A la zona bascòfona i mixta que determina l'article 5 de la Llei Foral 18/1986, de 15 de desembre, de la Comunitat Foral de Navarra, s'aplicaran els mateixos criteris que els establits en l'apartat anterior.
  
8.2.2. En l'àmbit de la Comunitat Autònoma de Catalunya:
  
En la Comunitat Autònoma de Catalunya serà possible acreditar el coneixement de l'idioma mitjançant aportació dels certificats de la Junta Permanent de Català o equivalent de l'àmbit lingüístic català.
  
1. Certificat de nivell B: dos punts.
  
2. Certificat de nivell C: quatre punts.
  
3. Certificat de nivell D: sis punts.
  
8.2.3. Comunitat Autònoma Gallega:
  
1. Curs d'iniciació i perfeccionament o curs bàsic: dos punts.
  
2. Curs mitjà de llenguatge jurídic gallec: quatre punts.
  
3. Curs superior de llenguatge jurídic gallec: sis punts.
  
8.2.4. Comunitat Autònoma Valenciana:
  
1. Certificat de grau elemental oral i escrit del valencià: dos punts.
  
2. Certificat de grau mitjà oral i escrit del valencià: quatre punts.
  
3. Certificat de grau superior oral i escrit del valencià: sis punts.
  
8.2.5. Comunitat Autònoma de les Illes Balears:
  
1. Certificat de nivell B: dos punts.
  
2. Certificat de nivell C: quatre punts.
  
3. Certificat de nivell D: sis punts.
  
8.2.6. En les comunitats autònomes com les del País Basc i la Comunitat Foral de Navarra en què no hi ha establit certificat oficial corresponent al perfil 1 i 2, s'haurà de superar un examen d'acreditació que a aquests efectes convoquen els òrgans competents en dita matèria, la qual cosa els atorgaria el certificat corresponent.
  
L'acreditació dels nivells de coneixement de les llengües oficials de les comunitats autònomes conforme a allò que s'ha disposat en la present base, s'efectuarà mitjançant certificat expedit per les comunitats autònomes acreditatiu de l'homologació i del nivell a què corresponguen els títols aportats, o la realització d'una prova de nivell de coneixements.
  
8.3. La qualificació de l'oposició vindrà determinada per la puntuació mitjana resultant de la suma de les puntuacions dels tres exercicis obligatoris i l'obtinguda en el curs seguit al Centre d'Estudis Jurídics.
  
La puntuació de la prova optativa figurarà a banda i se sumarà a l'obtinguda en l'oposició, una vegada superada aquesta, als sols efectes d'establir el número en la relació d'aprovats de l'àmbit territorial pel qual concorre l'aspirant i d'integració en el subescalafó.
  
Els criteris per a la valoració del coneixement de la llengua autonòmica seran els que figuren en la base 8.2.
  
9. Llista d'aprovats
  
9.1. En finalitzar la lectura del primer exercici, el tribunal farà pública la relació d'aprovats en aquest, per àmbits territorials, amb indicació de la nota corresponent a la qualificació de l'exercici, i convocarà els que figuren en dita relació per a la realització del segon exercici. Finalitzat el segon exercici, el tribunal farà pública la relació d'aprovats amb especificació de la nota obtinguda en el segon exercici, per àmbits territorials, i els convocarà per a la pràctica del tercer exercici.
  
Finalitzat el tercer exercici, el tribunal farà pública la relació d'aspirants que l'han superat, amb especificació de la nota obtinguda, per àmbits territorials, i el nombre de la qual no podrà superar al de places convocades en cada àmbit territorial.
  
Els aspirants no compresos en les respectives relacions d'aprovats es consideraran eliminats del procés selectiu a tots els efectes, i es podrà interposar les oportunes al·legacions davant del tribunal, en el termini de 10 dies hàbils, comptats a partir de l'endemà de la publicació de la relació.
  
Els aspirants inclosos en la relació d'aprovats del tercer exercici seran convocats per a la pràctica de la prova optativa, sempre que l'hagueren sol·licitat en la seua instància de participació, o els serà valorada la documentació acreditativa del coneixement de la llengua autonòmica, si fa el cas.
  
En les relacions haurà de figurar document nacional d'identitat, cognoms i nom, i puntuació obtinguda en cada exercici amb especificació de la nota de l'exercici optatiu, separada de les dels exercicis obligatoris.
  
Els aspirants que superen els tres exercicis obligatoris i realitzada la prova optativa, si fa el cas, passaran al Centre d'Estudis Jurídics per a la realització del curs selectiu teoricopràctic.
  
9.2. El tribunal número 1 farà pública la llista provisional d'aspirants que han superat els exercicis obligatoris de l'oposició, ordenada per ordre de puntuació dins de cada àmbit territorial, i figurarà separada la puntuació dels exercicis obligatoris de l'obtinguda en la prova optativa. En la dita llista no podrà haver un nombre d'aspirants superior a les places convocades per àmbits, i serà nul tot acord que contravinga l'establit.
  
Contra la llista provisional els aspirants podran interposar al·legacions en el termini de 10 dies hàbils, comptats a partir de l'endemà de la seua publicació.
  
9.3. En cas d'empat, en cada àmbit geogràfic l'ordre s'establirà atenent, en primer lloc, la puntuació obtinguda en el tercer exercici; en segon lloc, l'aconseguida en el primer exercici i, si persisteix, per la del segon exercici.
  
9.4. Vistes i resoltes pel tribunal qualificador les al·legacions formulades a la llista provisional elevarà aquesta a la Secretaria d'Estat de Justícia, la qual dictarà una resolució que es publicarà en el Boletín Oficial del Estado i en els butlletins de les comunitats autònomes on es convoquen places, en què es nomenaran funcionaris en pràctiques els aspirants que han superat els tres exercicis obligatoris de l'oposició, i es convocaran per a la realització del curs al Centre d'Estudis Jurídics previst en la base 2.2. de la present convocatòria.
  
Finalitzat el curs selectiu al Centre d'Estudis Jurídics, la Secretaria d'Estat de Justícia dictarà una resolució que es publicarà en el Boletín Oficial del Estado, amb la relació definitiva d'aspirants que han superat l'oposició ordenats per la puntuació mitjana obtinguda dins de cada àmbit en els exercicis obligatoris de l'oposició i la del curs teoricopràctic del Centre d'Estudis Jurídics, i figurarà separada, si fa el cas, la nota de la prova optativa, tenint en compte, en cas d'empat, allò que s'ha previst en la base 9.3.
  
9.5. Contra la resolució per què es publique la llista definitiva d'aprovats per àmbits territorials, els aspirants podran interposar recurs de reposició davant de la Secretaria d'Estat de Justícia, en el termini d'un mes o recurs contenciós administratiu davant de l'Audiència Nacional en el termini de dos mesos. El termini es comptarà a partir de l'endemà de la publicació en el Boletín Oficial del Estado.
  
10. Presentació de documents, nomenament de funcionaris de carrera i adjudicació de destinacions
  
10.1. Els opositors aprovats a què es refereix la base 9.4, paràgraf segon, presentaran a través del Centre d'Estudis Jurídics la següent documentació:
  
a) Dues fotocòpies compulsades del document nacional d'identitat. Els aspirants que no posseïsquen la nacionalitat espanyola hauran de presentar dues fotocòpies compulsades del document que acredite la seua nacionalitat.
  
b) Fotocòpia compulsada del títol de Llicenciat en Medicina i Cirurgia.
  
En el supòsit de titulacions obtingudes a l'estranger, haurà d'acreditar-se estar en possessió de la credencial que acredite la seua homologació.
  
c) Declaració jurada o promesa de no haver sigut separat, mitjançant expedient disciplinari del servei, de cap Administració Pública ni trobar-se inhabilitat per a l'exercici de funcions públiques, segons el model que figura en l'annex I d'aquesta convocatòria.
  
d) Declaració formal de no trobar-se inhabilitat o sotmés en procediment que li impedisca exercir el lloc de metge forense en els termes previstos en la base 4.1.c), d'acord amb allò que s'ha previst en l'article 390 i següents del Codi Penal (Llei Orgànica 10/95, de 23 de novembre).
  
e) Declaració de no estar comprés en cap de les causes establides en les disposicions orgàniques, segons model de l'annex III d'aquesta convocatòria.
  
f) Certificat mèdic acreditatiu de no patir malaltia ni defecte físic que l'impossibilite per a l'exercici de la funció, expedit pel facultatiu de medicina general de la Seguretat Social que corresponga a l'interessat i, en cas que no estiga acollit a qualsevol règim de la Seguretat Social, serà expedit pels serveis provincials del Ministeri de Sanitat i Consum o organismes corresponents de les comunitats autònomes.
  
g) Els aspirants que hagen fet valdre la seua condició legal de persones amb discapacitat amb grau igual o superior al 33% i que concórreguen per la quota de reserva, hauran de presentar certificat dels òrgans competents del Ministeri de Treball i Assumptes Socials que acredite tal condició o, si fa el cas, dels òrgans competents de la comunitat autònoma o de l'administració sanitària acreditatiu de tal condició i de la seua compatibilitat per a l'exercici de les tasques i funcions corresponents al Cos de Metges Forenses.
  
h) El certificat de penals serà aportat d'ofici per la Secretaria d'Estat de Justícia i els aspirants que figuren en la llista definitiva d'aprovats remetran omplit el model que com a annex es publicarà amb la llista definitiva.
  
i) Els aspirants que no posseïsquen la nacionalitat espanyola hauran de presentar declaració jurada o promesa de no estar sotmesos a sanció disciplinària o condemna penal que impedisca en el seu estat l'accés a la funció pública, segons el model que figura com a annex a aquesta convocatòria.
  
10.2. Els que tingueren la condició de funcionaris públics estaran exempts de justificar documentalment les condicions i requisits ja demostrats per a obtenir el seu anterior nomenament, i hauran de presentar certificat del ministeri o organisme de què depengueren en què acrediten la seua condició i totes les circumstàncies que consten en el seu full de serveis.
  
10.3. Davant la impossibilitat, degudament justificada, de presentar els documents exigits en la base 10.1. podrà acreditar-se que es reuneixen les condicions exigides en la convocatòria, mitjançant qualsevol mitjà de prova admissible en dret.
  
10.4. Els qui dins del termini fixat, i excepte casos de força major, no presentaren la documentació, o del seu examen es deduïra que manquen d'algun dels requisits assenyalats en la base 4, no podran ser nomenats funcionaris, i quedaran anul·lades les seues actuacions, sense perjuí de la responsabilitat en què hagueren incorregut per falsedat en la sol·licitud inicial.
  
10.5. La Secretaria d'Estat de Justícia publicarà en el Boletín Oficial del Estado i de les comunitats autònomes on es convoquen places, Resolució en què nomene funcionaris de carrera els aspirants que han superat l'oposició i reunisquen els requisits establits per a això en la present convocatòria.
  
Les places per a ser cobertes pels aspirants que han superat l'oposició, seran oferides per l'administració competent en cada cas.
  
En el cas que alguns dels llocs de treball oferits com a primera destinació suposen la participació directa o indirecta en l'exercici del poder públic i en les funcions que tenen per objecte la salvaguarda dels interessos generals de l'estat, queden exclosos de la possibilitat de ser elegits pels aspirants que no posseïsquen la nacionalitat espanyola, i serà l'administració la competent per a determinar quins serien aquests llocs de treball.
  
11. Norma final
  
La present convocatòria podrà ser recorreguda davant de la Sala Contenciosa Administrativa de l'Audiència Nacional en el termini de dos mesos comptats a partir de la seua publicació en el Boletín Oficial del Estado o, potestativament, en reposició davant de la Secretaria d'Estat de Justícia en el termini d'un mes.
  
Els terminis es computaran a partir de l'endemà de la publicació de la present resolució en el Boletín Oficial del Estado.
  
Els actes administratius que se'n deriven i de les actuacions dels tribunals, podran ser impugnats per les persones interessades dins dels terminis i en els casos i formes establits en la Llei de Règim Jurídic de les Administracions Públiques i del Procediment Administratiu Comú.
  
La qual cosa es comunica perquè se'n prenga coneixement i tinga els efectes corresponents.
  
Madrid, 26 de novembre de 1999.- El secretari d'estat de Justícia (p. d. 29.10.1996) el director general de Relacions amb l'Administració de Justícia: Juan Ignacio Zoido Álvarez.
  
Sr. sotsdirector general de Mitjans Personals al Servei de l'Administració de Justícia.
  
Annex I
  
El senyor/La senyora....., amb domicili a .... i document nacional d'identitat número...,declara sota jurament o promet, a efectes de ser nomenat funcionari del Cos Nacional de Metges Forenses, que no ha sigut separat del servei de cap de les administracions públiques i que no es troba inhabilitat per a l'exercici de funcions públiques.
  
................., ... de .................. de 199..
  
El declarant
  
Annex II
  
El senyor/La senyora ...., de ..... anys d'edat, amb document nacional d'identitat número ....., i aprovat en les oposicions a ingrés al Cos Nacional de Metges Forenses, declara sota jurament o promesa, no trobar-se sotmés en cap de les causes d'incapacitat i incompatibilitat establides en les disposicions orgàniques.
  
..................., .... de .................. de 199..
  
El declarant
  
Annex III
  
Declaració complementària de conducta ciutadana
  
(Llei 68/1980, d'1 de desembre, en relació amb l'article 390 i següents del Codi Penal. Llei Orgànica 10/1995, de 23 de novembre).
  
El qui subscriu, senyor/senyora ...
  
amb document nacional d'identitat número ...
  
expedit a ...
  
El ....... d ... de 199....,
  
Declare sota la meua personal responsabilitat i amb coneixement de les sancions que per falsedat poguera incórrer per infracció dels articles del Codi Penal consignats a l'inici, que a efectes de ser nomenat funcionari del Cos de Metges Forenses:
  
No em trobe inculpat o processat, no m'han sigut aplicades mesures de seguretat, no m'han sigut imposades sancions governatives com a conseqüència d'expedient administratiu sancionador per fets que guarden relació directa amb l'objecte de l'expedient, en el termini dels tres últims anys immediatament anteriors a aquesta data.
  
............... .... d ................ de 199..